CELEX: 32014D0246
Language: sk
Date: 2014-04-28 00:00:00
Title: 2014/246/EÚ: Vykonávacie rozhodnutie Komisie z  28. apríla 2014 o uznaní právneho rámca a rámca dohľadu Argentíny za rovnocenný s požiadavkami nariadenia Európskeho parlamentu a Rady (ES) č. 1060/2009 o ratingových agentúrach  Text s významom pre EHP

3.5.2014   
            
            
               SK
            
            
               Úradný vestník Európskej únie
            
            
               L 132/68
            
         VYKONÁVACIE ROZHODNUTIE KOMISIE
   z 28. apríla 2014
   o uznaní právneho rámca a rámca dohľadu Argentíny za rovnocenný s požiadavkami nariadenia Európskeho parlamentu a Rady (ES) č. 1060/2009 o ratingových agentúrach
   (Text s významom pre EHP)
   
      (2014/246/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1060/2009 zo 16. septembra 2009 o ratingových agentúrach (1), a najmä na jeho článok 5 ods. 6,
   keďže:
   
               (1)
            
            
               Dňa 22. októbra 2012 Komisia udelila mandát Európskemu orgánu pre cenné papiere a trhy (ďalej len „ESMA“ – European Securities and Markets Authority) a požiadala ho o posudok týkajúci sa odborného posúdenia právneho rámca a rámca dohľadu Argentíny, pokiaľ ide o ratingové agentúry.
            
         
               (2)
            
            
               V odbornom posudku predloženom 31. mája 2013 a v aktualizácii uvedeného odborného posudku predloženej 18. decembra 2013 ESMA uviedol, že právny rámec a rámec dohľadu Argentíny, pokiaľ ide o ratingové agentúry, je vo svojich výsledkoch porovnateľný s rámcom stanoveným v nariadení (ES) č. 1060/2009.
            
         
               (3)
            
            
               Podľa článku 5 ods. 6 druhého pododseku nariadenia (ES) č. 1060/2009 je na to, aby sa právny rámec a rámec dohľadu tretej krajiny považoval za rovnocenný s požiadavkami uvedeného nariadenia, potrebné splniť tri podmienky.
            
         
               (4)
            
            
               Podľa prvej podmienky musia ratingové agentúry v danej tretej krajine podliehať povoľovaniu alebo registrácii a musia byť predmetom priebežného účinného dohľadu a presadzovania. Argentínsky právny a regulačný rámec je zavedený od roku 1992. Bol nedávno zrevidovaný a posilnený a v súčasnosti pozostáva zo zákona č. 26.831 („zákon o kapitálových trhoch“), prijatého 29. novembra 2012, doplneného vyhláškou č. 1023/13 z 29. júla 2013, v ktorom sa stanovujú všeobecné zásady na argentínskych kapitálových trhoch vrátane zásad na vysokej úrovni, ktoré sa uplatňujú na ratingové agentúry, a z nových vykonávacích nariadení Národnej komisie pre cenné papiere (Comision Nacional de Valores – CNV), ktoré boli prijaté všeobecným rozhodnutím č. 622/2013, pričom všetky uvedené predpisy sú v platnosti. Ratingové agentúry musia takisto dodržiavať všetky ustanovenia kódexu správania Medzinárodnej organizácie komisií pre cenné papiere (IOSCO). Podľa tohto regulačného rámca musia byť ratingové agentúry registrované a Národná komisia pre cenné papiere nad nimi priebežne vykonáva dohľad. Zákon č. 26.831 stanovuje právomoci dohľadu a disciplinárne právomoci Národnej komisie pre cenné papiere. Národná komisia pre cenné papiere má právomoc vykonávať inšpekcie a viesť vyšetrovania týkajúce sa fyzických alebo právnických osôb, ktoré podliehajú jej právomoci dohľadu, žiadať o pomoc orgány presadzovania práva, podávať žaloby a nahlasovať trestnú činnosť. Národná komisia pre cenné papiere vykonáva v každej registrovanej ratingovej agentúre dvakrát ročne kontroly na mieste a kontroly dokumentov. Národná komisia pre cenné papiere môže v prípade porušenia platných ustanovení ukladať sankcie, ako sú pokuty alebo zákaz výkonu činnosti riaditeľa, manažéra, audítora alebo ratingového výboru počas obdobia minimálne piatich rokov. Národná komisia pre cenné papiere môže takisto zodpovedným osobám pozastaviť činnosť, či už dočasne alebo natrvalo, ako aj odobrať ratingovým agentúram registráciu alebo povolenie. Národná komisia pre cenné papiere vedie na svojom webovom sídle verejný register prípadov presadzovania práva, kde sa uvádza dátum začatia prípadov, konečné rozhodnutie a uložené pokuty. V dohode o spolupráci uzatvorenej medzi Európskym orgánom pre cenné papiere a trhy a Národnou komisiou pre cenné papiere sa stanovuje výmena informácií s ohľadom na opatrenia presadzovania a dohľadu prijaté voči cezhraničným ratingovým agentúram. Na základe uvedeného je potrebné vziať do úvahy, že ratingové agentúry v Argentíne podliehajú požiadavkám týkajúcim sa registrácie, ktoré sú rovnocenné s požiadavkami stanovenými v nariadení (ES) č. 1060/2009, a argentínske mechanizmy dohľadu a presadzovania platné pre ratingové agentúry sa účinne uplatňujú a presadzujú.
            
         
               (5)
            
            
               Podľa druhej podmienky musia ratingové agentúry v danej tretej krajine podliehať právne záväzným pravidlám, ktoré sú rovnocenné s pravidlami stanovenými v článkoch 6 až 12 nariadenia (ES) č. 1060/2009 a v prílohe I k tomuto nariadeniu s výnimkou článkov 6a, 6b, 8a, 8b, 8c a 11a, bodu 3 písm. ba) a bodov 3a a 3b oddielu B prílohy I k nariadeniu. Pri posudzovaní splnenia tejto podmienky by sa mal brať náležitý ohľad na článok 2 ods. 1 nariadenia Európskeho parlamentu a Rady (EÚ) č. 462/2013 (2), pokiaľ ide o dátum uplatňovania určitých ustanovení nariadenia (ES) č. 1060/2009. Argentínsky právny rámec a rámec dohľadu požaduje, aby ratingové agentúry riadila správna rada, ktorá je zodpovedná za zabezpečenie riadneho a obozretného riadenia ratingovej agentúry, aby boli ratingové činnosti nezávislé a aby sa konflikty záujmov primerane zisťovali, riešili, zverejňovali a odstraňovali. Ratingové agentúry musia na tento účel prijať primerané a účinné organizačné a správne opatrenia a musia prostredníctvom diaľnice finančných informácií (Autopista de la informacion financiera) predkladať a uchovávať informácie o skutočných aj potenciálnych konfliktoch záujmov týkajúcich sa členov ratingových výborov, členov správnej rady, manažérov a zamestnancov. Ratingové agentúry musia zaviesť a uchovávať stálu a účinnú funkciu dodržiavania súladu, ktorá je nezávislá a zodpovedá sa priamo správnej rade. Čo sa týka organizačných procesov a postupov, argentínsky právny rámec a rámec dohľadu obsahuje podrobné pravidlá týkajúce sa outsourcingu, vedenia záznamov a dôvernosti. Ratingové agentúry sú povinné minimálne raz ročne vykonať preskúmanie ratingových metodík, modelov a kľúčových ratingových východísk a minimálne štyrikrát ročne monitorovať a revidovať svoje ratingy. Argentínsky rámec obsahuje širokú škálu požiadaviek na zverejňovanie informácií týkajúcich sa úverových ratingov a ratingových činností, ako napríklad povinné používanie ratingových kategórií, požiadavku zverejňovať úverové ratingy bezprostredne po rokovaniach ratingového výboru a požiadavku predložiť všetky ratingy a ich ratingové správy na zverejnenie prostredníctvom diaľnice finančných informácií na webovej stránke Národnej komisie pre cenné papiere. Právny rámec a rámec dohľadu Argentíny by mal preto dosiahnuť rovnaké výsledky ako nariadenie (ES) č. 1060/2009, pokiaľ ide o riešenie konfliktov záujmov, organizačné procesy a postupy, ktoré musia v ratingovej agentúre existovať, kvalitu ratingov a metodiku ich vypracúvania, zverejňovanie ratingových hodnotení a všeobecné a pravidelné zverejňovanie informácií o činnosti ratingových agentúr. Poskytuje tak rovnocennú ochranu, pokiaľ ide o integritu, transparentnosť, dobrú správu ratingových agentúr a spoľahlivosť ich činnosti.
            
         
               (6)
            
            
               Podľa tretej podmienky musí regulačný režim v danej tretej krajine zabrániť orgánom dohľadu a ďalším verejným orgánom danej tretej krajiny, aby zasahovali do obsahu ratingových hodnotení a metodík. Národná komisia pre cenné papiere je správny orgán, a preto podlieha zákonu č. 19.549 z 3. apríla 1972 (zákon o správnom konaní). Národná komisia pre cenné papiere koná prostredníctvom administratívnych aktov, a to v rozsahu pôsobnosti delegovaných právomocí. Pokiaľ možno konštatovať, neexistuje žiadne právne ustanovenie splnomocňujúce Národnú komisiu pre cenné papiere alebo akýkoľvek iný verejný orgán ovplyvňovať obsah úverových ratingov alebo metodík.
            
         
               (7)
            
            
               Vzhľadom na skúmané faktory možno argentínsky právny rámec a rámec dohľadu pre ratingové agentúry považovať za rámec spĺňajúci podmienky stanovené v článku 5 ods. 6 druhom pododseku nariadenia (ES) č. 1060/2009. Argentínsky právny rámec a rámec dohľadu pre ratingové agentúry by sa preto mal považovať za rovnocenný s právnym rámcom a rámcom dohľadu zriadenými nariadením (ES) č. 1060/2009. Komisia, ktorú bude informovať Európsky orgán pre cenné papiere a trhy, by mala naďalej monitorovať vývoj argentínskeho právneho rámca a rámca dohľadu pre ratingové agentúry a plnenie podmienok, na základe ktorých sa prijalo toto rozhodnutie.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
            
         PRIJALA TOTO ROZHODNUTIE:
   Článok 1
   Právny rámec a rámec dohľadu Argentíny pre ratingové agentúry sa na účely článku 5 nariadenia (ES) č. 1060/2009 považuje za rovnocenný s požiadavkami nariadenia (ES) č. 1060/2009.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 28. apríla 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 302, 17.11.2009, s. 1.
   
      (2)  Nariadenie Európskeho parlamentu a Rady (EÚ) č. 462/2013 z 21. mája 2013, ktorým sa mení nariadenie (ES) č. 1060/2009 o ratingových agentúrach (Ú. v. EÚ L 146, 31.5.2013, s. 1).